钦定古今图书集成/明伦汇编/氏族典/第225卷 > 《廖用贤尚友录》 > 杨佺期
## 钦定古今图书集成/明伦汇编/氏族典/第225卷 > 《廖用贤尚友录》 > 杨佺期

按《晋书杨佺期传》：“佺期，弘农华阴人，汉太尉震之后
也。曾祖准，太常。自震至准，七世有名德。祖林，少有才
望，值乱没胡。父亮，少仕伪朝，后归国，终于梁州刺史。
佺期沈勇果劲，而兄广及弟思平等皆强犷粗暴。佺
期少仕军府，咸康中，领众屯城固，拜广威将军、河南
太守，戍洛阳，进号龙骧将军，迁唐邑太守，以疾去职。”
荆州刺史殷仲堪引为司马。仲堪与桓元举众应王
恭，军旅之事，一委佺期兄弟为前锋。至石头，恭死，朝
廷未测，元军乃以佺期代郄恢为都督梁雍秦三州
诸军事、雍州刺史。佺期与桓元素不穆，勒兵建牙，声
云“援洛”，欲与仲堪袭元。仲堪虽外结佺期，内疑其心，
苦止之。隆安三年，桓元遂举兵讨佺期，先攻仲堪。仲
堪急召佺期，佺期率众赴焉。时元在零田，佺期率殷
道护等精锐万人，乘舰出战。元距之，佺期退走，馀众
尽没。元追军至，佺期与兄广俱死之。弟思平、从弟尚
保、孜敬俱逃于蛮。刘裕起义，始归国，历位州郡，后以
罪诛，杨氏遂灭。